钦定古今图书集成/明伦汇编/官常典/第603卷 > 许逵
## 钦定古今图书集成/明伦汇编/官常典/第603卷 > 许逵

按《明外史》本传：“逵字汝登，固始人。正德三年进士。长
身巨口，猿臂燕颔，沉静有谋略，授乐陵知县。六年春，
流贼刘七、齐彦名焚屠城邑，杀长吏，诸州县率闭门
自守，甚者乞贼毋攻城，遗之刍粟弓马，或弃城遁。逵
之官，慨然为战守计。县无城，督民版筑，不逾月城成。
使民于屋外筑墙，高过其檐，开窦如圭许，才可容人。”
家，令一壮者执刃伺于窦内，馀皆入队伍。令曰：“守吾
令，视吾旗鼓，违者军令从事。”又募死士伏巷中，洞开
城门。未几，贼果至，旗举伏发，窦中人皆出，贼大惊走，
斩获无遗。后数来犯，数却之，遂相戒不敢犯。事闻，进
秩二等。是时，知县能抗贼者，益都则牛鸾，郯城则唐
龙，汶上则左经，濬则陈滞，然所当贼少，而逵累御大
贼有功，遂与鸾俱超擢兵备佥事。逵驻武定州，辖旁
近诸州县。至则城圮沟平，不格牛马。逵先事筑凿，设
楼橹，置巡卒。明年五月，贼杨寡妇以千骑犯潍县，指
挥乔刚御之。贼少却，逵追败之高苑，令指挥张勋邀
之于沧州。先后俘斩二百七十馀人。未几，贼别部钱
鸾以百骑掠德平，逵追击，尽歼之，威名大著。十二年
迁江西副使。时宸濠暴横甚，逵每絷其党，绳以法。尝
言于孙燧曰：“宁王敢为暴者，恃权臣也。权臣左右之
者，贪重贿也。重贿由于盗薮。今惟剪盗则贿息，贿息
则交解，交解则党孤。不然，后难图也。”燧深然之，每事
辄与密议。及宸濠反，缚燧、逵争之。宸濠素忌逵，问许
副使何言，逵曰：“副使惟有赤心耳。”宸濠怒曰：“我不能
杀许逵耶？”逵骂曰：“汝能杀我天子，还能杀汝。汝反贼
万段磔汝，汝悔何及！”遂并缚逵曳出。贼砍其颈，屹不
动。贼众共推抑令跪，卒不可得，遂死，年三十六。初，逵
以《文天祥集》贻其友给事张汉卿而无书。汉卿语人
曰：“宁邸必反，汝豋其为文山乎？”逵父家居，闻江西有
变，杀都御史副使，即为位，易服哭。人怪问故，父曰：“副
使必吾儿也，吾儿亦死所矣。”世宗即位，赠副都御史。
既荫一子，世锦衣千户。又录山东平贼功，复荫一子
百户。嘉靖九年诏谓逵死事尤烈，而燧未惬物论，将
罢燧祀，专祀逵。廷议请改赠逵礼部尚书，进荫指挥
佥事，易主居燧左。久之，复如初。